РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/357-14

29. октобар 2014. године

Б е о г р а д

ЗАПИСНИК

ДЕСЕТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 29. ОКТОБРА 2014. ГОДИНЕ

Седница је почела у 9,30 часова.

 Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, др Предраг Мијатовић, проф. др Милета Поскурица, др Александар Радојевић, мр. др Љубица Мрдаковић Тодоровић, др Радослав Јовић, др Дарко Лакетић, Елвира Ковач, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора су присуствовали заменици одсутних чланова Одбора: др Гордана Зорић (проф. др Милан Кнежевић) и Александар Перановић (др Весна Ракоњац).

Седници није присуствовао члан Одбора Невена Стојановић, као ни његов заменик.

Поред чланова Одбора седници су присуствовали народни посланици: др Јездимир Вучетић и др Благоје Брадић.

На предлог председнице Одбора, већином гласова, усвојен је следећи:

 Д н е в н и р е д

1. Информација о штрајку запослених у здравству;
2. Разно.

 Прва тачка дневног реда – **Информација о штрајку запослених у здравству**

 Председник Одбора проф. др Славица Ђукић Дејановић је обавестила присутне да је седницу сазвала у краћем року од три дана због потребе да се Одбор упозна са информацијом о одржавању штрајка запослених у здравству, на коју је указала Радна група Одбора, уз напомену да је о одржавању ове седнице обавештено и Министарство здравља, сагласно члану 72. став 2. Пословника Народне скупштине.

Затим је председница Одбора проф. др Славица Ђукић Дејановић обавестила Одбор да су достављени дописи Синдиката запослених у здравству и социјалној заштити Србије и Гранског синдиката здравства и социјалне заштите ''Независност'', којим Одбор информишу о Одлуци о ступању у једнодневни грански штрајк, који ће бити одржан 5. новембра 2014. године, а који се испољава прекидом рада, окупљањем запослених у здравственој установи и читањем прогласа, уз поштовање минимума процеса рада. Како је наведено у Одлуци, једнодневни грански штрајк запослених у здравству организује се ради испуњења следећих захтева: 1) изузимање запослених у делатности здравства и социјалне заштите од умањења плата; 2) закључивање Посебних колективних уговора за област здравства и социјалне заштите; 3) јединствено сагледавање свих запослених у јавном сектору.

Затим је председница Одбора навела да је Радна група за представке на јуче одржаном састанку размотрила дописе синдиката и закључила да се информација о штрајку размотри на седници Одбора. С тим у вези, дала је реч известиоцу ове радне групе др Дарку Лакетићу.

 Др Дарко Лакетић пренео је став Радне групе поводом примљених дописа синдиката, према коме Одбор треба упознати са информацијом односно Одлуком синдиката о ступању у штрајк запослених у здравству, уз констатацију да треба пружити подршку реформским потезима Владе за оно што је неоходно учинити у објективним околностима у циљу очувања финансијске стабилности државе. Такође је констатовано да је право на штрајк уређено Законом о штрајку и одредбама Закона о здравственој заштити те да треба доследно поштовати ове прописе.

Проф. др Душан Милисављевић изнео је примедбу због сазивања седнице Одбора пред почетак пленарног заседања јер је тиме остављено мало времена да се покрене квалитативна дебата поводом тема које су у надлежности овог одбора. Такође, критички се осврнуо на изјашњавање Одбора поводом ове информације, јер сматра да је тим поводом на седницу требало позвати и представнике синдиката и Министарстава здравља. Изнео је став да су лекари последњих 30 година унижени као професија, како материјално, тако и у погледу услова у којима раде, да се у здравство мало улагало иако је то један од најтежих и најхуманијих послова, те да је ова делатност годинама уназад урушавана од стране различитих режима на власти. Имајући то у виду, предложио је да Одбор подржи наведене захтеве запослених у здравству, јер их сматра оправданим, са напоменом да здравство сви треба да бранимо и да се према тој професији понашамо одговорно. Додао је да најављено смањење ионако малих плата у здравству није добра порука људима који спашавају животе, те да су здравствени радници већ дуго чувари социјалног мира у Србији, баш из разлога што се у доношењу одлука и мера увек полазило од тога да здравствени радници неће да се буне и да држави стварају додатне проблеме. Подсетио је да су деведесетих година лекари радили за плату од две или три марке месечно, те да ни тада здравство није изневерило своје грађане, као што неће ни сада, јер ће здравствени радници обезбедити не само минимум рада, него ће пружити свој максимум у раду са најугроженијим пацијентима.

Председник Одбора проф. др Славица Ђукић Дејановић изразила је слагање са пружањем подршке Одбора најављеним мерама штедње, имајући у виду да би сваки изузетак успорио циљеве ових реформских потеза, али је као сугестију Одбора предложила да у повољнијој ситуацији, када буду престали услови због којих се предлажу ове мере, здравствени радници буду међу првим којима ће се вратити неумањена примања. Прихватила је сугестију да седнице Одбора убудуће не заказује пред почетак пленарне седнице уз напомену да седница има информативни карактер и да није сазвана у циљу дискусије о већ формираним јасним захтевима синдиката, већ ради информисања и подршке најављеним владиним мерама штедње. Сходно томе, подсетила је да се Народна скупштина већ изјаснила против изузетака у погледу примене реформских мера штедње, из разлога што би сваки изузетак компромитовао тенденцију да се стабилизују финансијске околности у којима ће и здравствени систем функционисати много боље.

Др Бранислав Блажић се осврнуо на време када су здравствени радници примали мање плате, и када су за разлику од данашњег времена, били поштовани и цењени у друштву. Нагласио је да су захтеви синдиката легитимни и да представаљају једну врсту упозорења која указује на тежак положај у којем се налази наше здравство и здравствени радници у погледу зарада али и техничке опремљености и капацитета наших здравствених установа у односу на европске. Мишљења је да су здравствени радници свесни тешке ситуације у друштву и да ће они као елита и солидарни део друштва прихватити предложене мере штедње. Подржао је став да здравствени радници треба да имају приоритет када се плате буду враћале на уобичајена примања. Оценио је коректним захтев синдиката за једнинственим сагледавањем свих запослених у јавном сектору, с обзиром на то да овај захтев не утиче на одлуку Владе и да се односи на исправљање неправди које постоје у јавном сектору и начину расподеле средстава.

Др Предраг Мијатовић се сложио са оценом да је положај здравствених радника изузетно тежак и да је здравствени систем доста урушен, али је додао да је томе много допринела претходна власт у последњих 12 година, и то доношењем закона који су погодовали корупцији и криминализацији у здравству. Нагласио је да треба пружити подршку Владиним мерама штедње, као и да се у спровођењу предложених реформи не смеју изузети одређене делатности, јер би то обесмислило сваки покушај Владе да стабилизује економске прилике у држави.

Др Александар Перановић је изразио слагање са претходним ставом да не сме бити изузетака у спровођењу реформских мера штедње и додао да те мере нису ничији хир већ су управо последица лошег вођења политике бивших власти, са напоменом да не верује да су припадници бивше власти већи заштитници здравствене струке од других. У вези са последњом констатацијом, занима га зашто народни посланик Душан Милисављевић није критиковао државне мере 2000. године, када је бивши министар здравља својим одласком у Немачку на операцију понизио све здравствене раднике и који је својим деловањем још више уназадио здравство.

 Др Нинослав Гирић је подржао став да у спровођењу најављених реформских мера штедње не сме да буде изузетака и да су ове мере у интересу свих нас. Захтеве синдиката за закључивањем Посебних колективних угогора за делатност здравства и социјалне заштите, као и за јединственим сагледавањем свих запослених у јавном сектору оценио је као типично синдикалне, о којима представници синдиката треба да преговорају са Владом.

Др Гордана Зорић је рекла да би здравствени радници лакше поднели најављене мере смањења плата када би се решио системски проблем неусклађености плата у осталим делатностима јавног сектора. У вези са тим изнела је пример зарада службеника у ПТТ-у, који са средњом и вишом стручном спремом, имају већа примања у односу на зараде лекара, те да је управо тај трећи захтев у допису синдиката кључан, да треба јединствено сагледати све запослене у јавном сектору у складу са степеном њиховог образовања.

 Заменик председника Одбора мр. др Љубица Мрдаковић Тодоровић истакла је да наше друштво тежи европским вредностима и стандардима и изразила је уверење да ће здравство у будућности бити сагледано на прави начин. Нагласила је да Влада мора да предузме ове тешке реформске мере у циљу оздрављења читавог друштва, па и здравственог система, као и да није примерено издвајати из контекста било коју професију односно да друштво и држава мора заједно и солидарно да изнесе терет реформи како би нам свима било боље.

 Др Александар Радојевић се осврнуо на признање народног посланика Душана Милисављевића, као припадника бивших режима, да је претходних година њихова политика довела до девастације здравственог система, те је додао да управо због такве политике сада имамо мере штедње како би се здравство извукло из лоше позиције у коју је запало последњих 30 година, и како би лекарска професија добила заслужено место у друштву.

 Проф. др Душан Милисављевић је изразио наду да ће у Србији бити успостављен критеријум вредности који ће рад лекара заслужено вредновати. У којој мери је рад здравствених радника унижен, показао је на примеру америчког здравственог система, у којем председник државе има исту плату као и неурохирург, и то у износу од 220 хиљада долара на годишњем нивоу, док плата лекара у нашој земљи месечно износи између 300 и 500 евра. Сматра недопустивим и то што директори неких републичких предузећа примају између 20 и 30 хиљада евра месечно, као и то што неки запослени са средњом стручном спремом имају већа примања од лекара. Сходно томе, апеловао је да се преиспитају платни разреди и начини на које држава вреднује рад лекара, што треба да се односи и на политичаре који на одређеним функцијама имају многоструко веће плате од доктора. У вези са примедбом да није критиковао здравствену политику бившег режима, поновио је став да је здравство Србије последњих 20 и више година запостављано од стране многих режима, укључујући ту и ДС-а, СПС-а и ДСС-а, који су рачунајући на лекаре као хуманисте, користили исте као чуваре социјалног мира. Нагласио је да никад није имао ингеренције у извршној власти, нити је био у могућности да укаже на пропусте и неправилности у вођењу здравствене политике. Сложио се са констатацијом да су бивше владе правиле погрешне потезе и да је здравство највише уназађено у периоду министра здравља који одлази на операцију у иностранство, те је додао да осуђује такав његов чин као показатељ лошег политичког и колегијалног потеза.

 Др Благоје Брадић је синдикални захтев оценио као легитимни захтев свих лекара, пре свега за другачијим сагледавањем надоканде за рад и додао да они тиме штите струку и професију, те да ове захтеве треба сагледати мимо политике и подржати их. Критички се осврнуо на уплитање политике у ову тему, те је сходно томе негативно оценио потез Владе када је са рачуна РФЗО-а пренета средства на рачун РФПИО.

Закључујући расправу поводом ове информације, председник Одбора проф. др Славица Ђукић Дејановић je констатовала да је Одбор овом расправом позитивно допринео разумевању ситуације, и да из највећег броја дискусија проистиче став да Одбор чврсто подржава мере Владе и одлуку Народне скупштине у вези са чињеницом да није потребно изузимање било које професије у мерама које су донете, те да Одбор уједно указује на врло деликатан положај здравствених радника и на могуће решавање платним разредима питање плата запослених у јавном сектору.

Друга тачка дневног реда – **Разно**

Поводом ове тачке дневног реда није било предлога ни дискусије.

 Седница је завршена у 10,15 часова.

 СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић

.

.